ന്യൂനപക്ഷ സ്കോളര്ഷിപ്പ്: 80:20 റദ്ദാക്കിയ വിധിക്കെതിരെ സുപ്രിംകോടതിയില് അപ്പീല് ന്യൂഡല്ഹി: കേരളത്തിലെ ന്യൂനപക്ഷ ക്ഷേമപദ്ധതികളിലെ 80:20 അനുപാതം റദ്ദാക്കിയ ഹൈക്കോടതി വിധിക്കെതിരെ സുപ്രിം കോടതിയില് അപ്പീല്. മൈനോറിറ്റി ഇന്ത്യന്സ് പ്ലാനിങ് ആന്ഡ് വിജിലന്സ് കമ്മീഷന് ട്രസ്റ്റ് ആണ് അപ്പീല് നല്കിയത്. സ്കോളര്ഷിപ്പ് ലഭിച്ചു കൊണ്ടിരിക്കുന്ന ആയിരക്കണക്കിന് മുസ്ലിം വിദ്യാര്ഥികളെ ഹൈക്കോടതി വിധി പ്രതികൂലമായി ബാധിച്ചെന്ന് അപ്പീലില് ചൂണ്ടിക്കാട്ടുന്നു. ക്രൈസ്തവര് അടക്കമുള്ള മറ്റ് സമുദായങ്ങള്ക്ക് സ്കോളര്ഷിപ്പിനായി സംസ്ഥാന സര്ക്കാര് കോടികള് ചെലവാക്കുന്നുണ്ട്. അടുത്തിടെ 10 കോടി രൂപ ചെലവാക്കിയിരുന്നു. 80:20 അനുപാതം മറ്റ് സമുദായങ്ങളെ ബാധിക്കില്ല. പാലോളി കമ്മിറ്റിയുടെ ശിപാര്ശ പ്രകാരം മുസ്ലിം സമുദായത്തിന്റെ ക്ഷേമം ലക്ഷ്യമിട്ടാണ് പദ്ധതിക്ക് രൂപം നല്കിയത്. അതിനാല് ഹൈക്കോടതി വിധി അടിയന്തരമായി സ്റ്റേ ചെയ്യണമെന്നും അപ്പീലില് ആവശ്യപ്പെടുന്നു. അതേസമയം, അപ്പീലിനെതിരെ കേരള കൗണ്സില് ഓഫ് ചര്ച്ചസ് സുപ്രിം കോടതിയില് തടസ്സഹരജി നല്കിയിട്ടുണ്ട്. ഹൈക്കോടതി വിധിയെ അനുകൂലിക്കുന്നുവെന്ന് ഹരജിയില് ചൂണ്ടിക്കാട്ടുന്നു. സംസ്ഥാനത്തെ ന്യൂനപക്ഷ ക്ഷേമപദ്ധതികളിലെ 80:20 എന്ന അനുപാതം റദ്ദാക്കിയ ഹൈക്കോടതി, നിലവിലെ ജനസംഖ്യാ കണക്കനുസരിച്ച് നടപടി സ്വീകരിക്കണമെന്ന് സര്ക്കാറിനോട് നിര്ദേശിച്ചിരുന്നു.80 ശതമാനം മുസ്ലിം വിഭാഗത്തിനും 20 ശതമാനം ഇതര ന്യൂനപക്ഷ വിഭാഗങ്ങള്ക്കും എന്നായിരുന്നു നിലവിലുണ്ടായിരുന്ന ഉത്തരവ്. കോടതി ഉത്തരവ് പ്രകാരം നിലവിലുള്ള ജനസംഖ്യക്ക് ആനുപാതികമായി പുതിയ അനുപാതം തയാറാക്കണം. സംസ്ഥാന സര്ക്കാറിന്റെ 2015ലെ ഉത്തരവാണ് നിര്ണായക വിധിയിലൂടെ കോടതി റദ്ദായത്.